ÚTMUTATÓ
Az Előrejelzés - 2018. évi költségvetési törvény várható végrehajtása elnevezésű adatszolgáltatás űrlapjaihoz

I. ÁLTALÁNOS SZABÁLYOK
Az Előrejelzés - a költségvetési törvény várható végrehajtásáról szóló adatszolgáltatás (a továbbiakban: előrejelzés adatszolgáltatás) teljesítését az államháztartásról szóló 2011. évi CXCV. törvény (a továbbiakban: Áht.) 108/A. § (1) bekezdése, valamint az államháztartási törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 172/A. §-a írja elő.
Az Ávr. 172/A. §-a adatszolgáltatási kötelezettséget ír elő a költségvetési szervek és fejezeti kezelésű előirányzatok vonatkozásában a bevételek és kiadások várható alakulásáról minden központi költségvetési szerv és fejezeti kezelésű előirányzat kezelő szerve részére. Az előrejelzés adatszolgáltatást – 2017 szeptemberétől kezdődően – minden hónap 10. napjáig (ha munkaszüneti napra esik, akkor az azt követő első munkanapig) kell a Kincstár részére teljesíteni a Kincstár által működtetett elektronikus adatszolgáltató rendszerben (a továbbiakban: KGR-K11 rendszer) a tárgyhónap és a tárgyév vonatkozásában. 
Az Ávr. 172/A. § (1) és (7) bekezdései alapján az előrejelzés adatszolgáltatás jóváhagyás hiányában nem tekinthető teljesítettnek. Az Ávr. 1. mellékletének I. címében felsorolt fejezetet irányító szervek és fejezetet irányító szervi jogállással bíró költségvetési szervek (a továbbiakban együtt: fejezetet irányító szervek) a KGR-K11 rendszerben a technikai jóváhagyó PIR szám használatával hagyják jóvá saját előrejelzésüket, illetve a hierarchiában közvetlenül alájuk tartozó költségvetési szervek és a fejezeti kezelésű előirányzataik összesítő sorának előrejelzését. A jóváhagyás folyamata megegyezik más adatszolgáltatás típusok – pl. az éves költségvetési beszámoló – jóváhagyásakor alkalmazott módszerrel.
Az előrejelzés adatszolgáltatást a fejezetet irányító szervnek a benyújtásra nyitva álló határidő utolsó napjáig jóvá kell hagynia, így a költségvetési szerv és a fejezeti kezelésű előirányzat kezelő szerve esetében az adatszolgáltatás KGR-K11 rendszerben történő kitöltését és feladását ennek figyelembevételével célszerű ütemezni. A fejezeti szintű előrejelzésekért a felelősséget a fejezetet irányító szerv viseli. A Kormány irányítása alá tartozó fejezetek esetében az eltérések miatti – az Ávr. 172/A § (2) és (3) bekezdésében foglalt – befizetési kötelezettség a fejezetet irányító szervet terheli. Az Ávr. 176. § (14) bekezdése a befizetési kötelezettségre vonatkozóan átmeneti szabályokat fogalmaz meg.
Az előrejelzés adatszolgáltatás a benyújtásra nyitva álló határidőt – amennyiben az munkaszüneti napra esik, az azt követő első munkanapot – követő napon lezárt státuszba kerül a KGR-K11 rendszerben. A kitöltő szerepkörű felhasználók számára a KGR-K11 rendszerben megjelenő felületen az előrejelzés adatszolgáltatás a lezárással az Adatszolgáltatások menüpontból átkerül Archívum menüpontba. A továbbiakban az előrejelzés adatszolgáltatás nem módosítható. 
A fejezetet irányító szerv általa irányított fejezetbe sorolt költségvetési szervek és fejezeti kezelésű előirányzatok költségvetési kiadásai és költségvetési bevételei különbségét, vagyis a fejezeti egyenleget a KGR-K11 rendszer az előrejelzés adatszolgáltatásokban a technikai jóváhagyó PIR szám példányán összesíti (a továbbiakban: összesítő példány). 
Az összesítő példány nem szerkeszthető, kizárólag a jóváhagyott státuszba helyezett előrejelzés adatszolgáltatás példányok összegzését szolgálja, egyszerűsített riport funkciót lát el. Az összesítő példány feladása, jóváhagyása nem kötelező. Az előrejelzés adatszolgáltatás lezárását megelőzően központi szabályfuttatással a KGR-K11 rendszer felösszegzi a jóváhagyott előrejelzés adatszolgáltatás példányok adatait, amennyiben ezt az Adatszolgáltató nem végezte el. 
A költségvetési törvény szerint az alábbi fejezetek (alfejezetek) és a fejezetet irányító szervi jogállással bíró költségvetési szervek kapnak összesítő példányt:

Fejezet	Név
I.	Országgyűlés 
I.	Közbeszerzési Hatóság
I.	Nemzeti Adatvédelmi és Információszabadság Hatóság
I.	Egyenlő Bánásmód Hatóság
I.	Magyar Energetikai és Közmű-szabályozási Hivatal
I.	Nemzeti Választási Iroda
I.	Nemzeti Emlékezet Bizottságának Hivatala
II.	Köztársasági Elnökség
III.	Alkotmánybíróság
IV.	Alapvető Jogok Biztosának Hivatala
V.	Állami Számvevőszék
VI.	Bíróságok
VIII.	Ügyészség
X.	Igazságügyi Minisztérium
XI.	Miniszterelnökség
XI.	Kormányzati Ellenőrzési Hivatal
XII.	Földművelésügyi Minisztérium
XIII.	Honvédelmi Minisztérium
XIV.	Belügyminisztérium
XV.	Nemzetgazdasági Minisztérium
XV.	Szellemi Tulajdon Nemzeti Hivatala
XVI.	Nemzeti Adó- és Vámhivatal
XVII.	Nemzeti Fejlesztési Minisztérium
XVII.	Országos Atomenergia Hivatal
XVIII.	Külgazdasági és Külügyminisztérium
XIX.	Uniós fejlesztések (ME)
XX.	Emberi Erőforrások Minisztériuma
XXI.	Miniszterelnöki Kabinetiroda
XXX.	Gazdasági Versenyhivatal
XXXI.	Központi Statisztikai Hivatal
XXXIII.	Magyar Tudományos Akadémia
XXXIV.	Magyar Művészeti Akadémia
XXXV.	Nemzeti Kutatási, Fejlesztési és Innovációs Hivatal
LXXI.	Országos Nyugdíjbiztosítási Főigazgatóság
LXXII.	Emberi Erőforrások Minisztériuma

Az év közben létrejövő új fejezeti kezelésű előirányzatokat a Kincstár abban az esetben veszi fel az előrejelzés adatszolgáltatásba, amennyiben az ÁHTT a tárgyhónapot megelőző hónap utolsó napjáig kiadásra kerül a Nemzetgazdasági Minisztérium által. Az említett új fejezeti kezelésű előirányzatok adatszolgáltatás példányait a Kincstár az ÁHTT kiadását követő 2 munkanapon belül publikálja a KGR-K11 rendszerben.

Az adatszolgáltatás űrlapjai:

E01. A 2018. évi költségvetési törvény várható végrehajtása
E02. Az uniós fejezeti kezelésű előirányzatok egyes előleg kiadásai
E03. Tájékoztatás az év végi kormánydöntések alapján biztosított források felhasználásáról
Az adatokat forintban kell megadni.
Az E01 űrlapon az összesítő sorok cellái zöld háttérrel kiemelésre kerültek. Azokban a sorokban, amelyekhez részletező („- ebből”) sorok tartoznak, az adat abban az esetben jelenik meg zöld színű összesítő mezőként, ha a részletező sorok összege kiadja teljes egészében a fősor teljesítés adatát.
Az E03 űrlapon a kék színnel jelölt cellák adatait a Kincstár közli.
A szürke háttérrel ellátott cellák nem tölthetőek.

Kitöltők köre:

[bookmark: _Toc348015089]Az uniós fejezeti kezelésű előirányzatokra (érintett fejezetek: XIX. Uniós fejlesztések fejezet, XI, Miniszterelnökség, XII. Földművelésügyi Minisztérium, XIV. Belügyminisztérium, XV. Nemzetgazdasági Minisztérium, XVII. Nemzeti Fejlesztési Minisztérium) az E01 és E02 űrlapot, a központi költségvetési szervek és a nem uniós fejezeti kezelésű előirányzatok tekintetében az E01 űrlapot és az E03 űrlapot kell kitölteni.
Az E03-as űrlap 2018 januárjában töltendő, amennyiben volt kormánydöntéssel biztosított forrás a 2017. októberi és a decemberi adatszolgáltatást követően.
II. AZ EGYES ŰRLAPOKRA VONATKOZÓ ELŐÍRÁSOK

Az E01. űrlapra vonatkozó információk

Az E01 űrlap kitöltésekor alapelv, hogy a kiemelt előirányzatok esetében az Áht. 6. §-ában valamint az államháztartás számviteléről szóló 4/2013. (I. 11.) Korm. rendeletben (a továbbiakban: Áhsz.) – és az időközi költségvetési jelentésben – szereplő tartalommal szükséges az előre jelzett kiadásokat és bevételeket szerepeltetni. 
Az előre jelzett fejezeti egyenleg – amely az Ávr. 172/A. § (2) és (3) bekezdéseiben meghatározott befizetési kötelezettség meghatározásának egyik alapja – az E01 űrlapon megadott kiemelt előirányzatokból számolt költségvetési kiadási és költségvetési bevételi egyenlegek összesítése. 
Az E01 űrlap 3. oszlopában a tárgyhónapban várható (adott havi, nem halmozott) teljesítési adatot, a 4. oszlopában a tárgyévben várható teljesítési adatokat kell szerepeltetni a megadott rovatok szerinti bontásban.
A táblázat 5. és 6. oszlopának célja az eredményszemléletű kiadások és bevételek becslésének elősegítése.
Az 5. oszlopban a szállítóknak a tárgyévben nyújtott, a vevőktől a tárgyévben kapott áfa nélküli előlegeket kell bemutatni, csökkentve a tárgyévben megvalósult előleg-elszámolással, függetlenül attól, hogy az előleget korábbi év(ek)ben vagy a tárgyévben folyósították vagy kapták. Az adat így az adott évi állomány-változást mutatja. (Csak a K3651 – Adott előlegek, és B3671 – Kapott előlegek ERA kódra könyvelt/könyvelendő tételeket kell figyelembe venni). Az év közben rendezett, illetve év végéig rendezendő előlegek összege értelemszerűen a 4. oszlopba kerül, mint várható végleges költségvetési kiadás illetve bevétel. A 6. oszlop összegére minden adatszolgáltatáskor a rendelkezésre álló információk alapján becslést kell adni.
Az E01. űrlap 28. és 29. sorában az uniós forrásokból finanszírozott kiadások között azokat a kiadásokat kell szerepeltetni, melyek forrása az uniós fejezeti kezelésű előirányzatból származó pénzeszköz-átvétel volt. A közvetlenül az Európai Uniótól érkező forrásokhoz kapcsolódó kiadásokat nem itt kell feltüntetni.
Az E01. űrlap 51. és 53. sorában a közvetlenül az Európai Uniótól érkező forrásokat kell szerepeltetni, az uniós fejezeti kezelésű előirányzatokból származót nem (ezek a 34. és 42. sorokban szerepelnek).
Az E01. űrlap 14., 26., 38. és 46. soraihoz: helyi önkormányzati alrendszer alatt a helyi önkormányzatokat és költségvetési szerveiket, társulásokat és költségvetési szerveiket, a nemzetiségi önkormányzatokat és költségvetési szerveiket, valamint a térségi fejlesztési tanácsokat és költségvetési szerveiket kell érteni.

Az E02. űrlapra vonatkozó információk

Az E02. űrlap az uniós fejezeti kezelésű előirányzatok egyes kiadásaira vonatkozó specialitások – konkrétan az előlegekre vonatkozó információk - bemutatására szolgál.

Ezen adatok bekérésének oka, hogy – bár az előlegeknek az államháztartási körbe tartozó kedvezményezettek részére történő kifizetése pénzforgalmi kiadás – az eredményszemléletű elszámolásban csak akkor tekinthető kiadásnak, ha az számlával igazoltan elköltésre került.
Az E02. űrlap összegző sorainak tartalmába beletartozik az államháztartáson kívülre menő előleg is, míg az „- ebből” sorok az egyes államháztartáson belülre átadott előlegek részleteit mutatják.

Az E02. űrlap a kedvezményezetti/szállítói finanszírozás keretében fizetendő előlegek tárgyévi várható teljesítésére vonatkozik. Az „- ebből” sorok az államháztartáson belüli kedvezményezettek számára fizetett/fizetendő előlegeket tartalmazzák, mely adatok segítik a konszolidált adatok előállítását.

Az E02. űrlap 3. oszlopába (Tárgyévi várható éves teljesítés) kérjük a tárgyévi előlegek éves várható összegét beírni, míg a 4. oszlop (Tárgyévi várható éves teljesítés és a várható éves előleg-elszámolás különbsége) tartalmazza a tárgyévben kifizetett előlegeket csökkentve az összes (tárgyévben vagy korábbi években nyújtott) előlegek elszámolásával. Az E02. űrlap 5., 10., 15. és 20. sorában szereplő ’- ebből: kormányzati szektorba sorolt társaságoknak’ sorba tartozó szervezetekről a http://ngmszakmaiteruletek.kormany.hu/edp-jelentes linken ’A Kormányzati szektorba besorolt nem államháztartási szervezetek jegyzéke’  ad tájékoztatást.



Az E03. űrlapra vonatkozó információk
Az E03. űrlap a 2018. október és december hónapban elkészített, tárgyév egészére leadott előrejelzés adatainak az előrejelzés leadása után a Kormány egyedi döntéseivel biztosított és pénzügyileg teljesített források összegével történő  korrekciójához használandó, az Ávr. 172/A. § (2) bekezdésében leírtaknak megfelelően. 
[bookmark: _GoBack]Az E03. űrlap a KGR-K11 rendszerben a 2019. év során „Kiegészítő adatszolgáltatás a 2018. évi éves előrejelzésekhez (E03.)„ megnevezéssel kerül közzétételre, külön adatszolgáltatásként. 
Az adatszolgáltatás a fejezetet irányító szervek technikai példánya részére kerül publikálásra, tehát az E03. űrlapokat a fejezet egészére kell kitölteni, nem intézményenként vagy fejezeti kezelésű előirányzatonként.
Az űrlapokon a Kincstár közli azokat a Kormányhatározatokat, valamint az államháztartásért felelős miniszteri rendelkezéseket, amelyek október, november és december hónapban, az október és december havi előrejelzés leadását követően kerültek megjelentetésre. 
Az adatszolgáltatás két űrlapot tartalmaz. 
Az E03_1 űrlap a 2018. október 10-e és 2018. december 31-e között kihirdetett kormányhatározatok vagy az államháztartásért felelős miniszter rendelkezésének adatait tartalmazzák.
Az E03_2 űrlapon a 2018. december 10-e és 2018. december 31-e között megjelent kormánydöntések vagy az államháztartásért felelős miniszter rendelkezésének adatai találhatóak meg.
Az érintett fejezetet irányító szerveknek az űrlapok 2., 4., 6. és 8. sorait kell kitölteniük.
Az űrlapok 02. sorában az 01. sorban megadott kiadási keretnövelésből teljesített összeget kell szerepeltetni.
Az űrlapok 04. sorában a 03. sorban a megadott kiadási keret csökkenés miatt nem teljesített összeget kell feltüntetni.
Az űrlapok 06. sorában az 05. sorban megadott bevétel módosítás összegéből teljesült bevétel összegét kell szerepeltetni.
Az űrlapok 08. sorában a 07. sorban megadott túlléphetőség összegéből teljesített összeget kell feltüntetni.


Budapest, 2018. május 

